Fredag formiddag skrev den 21-årige brøndbyback Riza Durmisi under på en kontrakt, der løber frem til 2018.

- Det er utrolig dejligt, at jeg kan forlænge med min hjerteklub. Jeg vil gerne kunne betale tilbage til den klub, der har opdraget mig og givet mig den fodboldkultur, som præger mig i dag, siger Durmisi til brondby.com.

Dermed er der sat punktum i en længere kontraktstrid mellem Durmisi og Brøndby.

En af sagens omdrejningspunkter har været den unge venstrebacks nu tidligere agent, der ifølge flere kilder havde et problematisk forhold til Brøndbys sportsdirektør Troels Bech.

Tidligere på ugen fyrede Riza Durmisi sin agent Sedat Duraki, der ifølge Ekstra Bladet, havde krævet et stort honorar for at forhandle en aftale på plads.

Durmisis nye agent Nikola Juric skulle modsat sin forgænger kun bruge et par dage på at få tingene tilbage på sporet og lande en ny aftale mellem Brøndby og Riza Durmisi.

- Jeg vidste, hvor kompetent en agent Nikola Juric er, så jeg er ikke overrasket over, hvor hurtigt det er gået, siden jeg skiftede til ham i mandags, siger Durmisi til Brøndbys hjemmeside.

En aftale, der altså nu betyder, at de to parter har kontrakt på hinanden frem til 2018.